“ศรีสุวรรณ” ลุยงานหนักรอบด้าน! ล่าสุดถึงคิว “กกต.” เรียกให้ถ้อยคำเอาผิด “ธนาธร”
“ศรีสุวรรณ” ลุยงานหนักรอบด้าน! ล่าสุดถึงคิว “กกต.” เรียกให้ถ้อยคำเอาผิด “ธนาธร”
4 เม.ย. 2562

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า วันนี้(4เม.ย.62) ได้รับหนังสือด่วนจากสำนักงานคณะกรรมการการเลือกตั้ง (กกต.) กรณีที่สมาคมฯ ได้เคยร้องเรียนเมื่อวันที่ 19 มี.ค.62 ให้มีการตรวจสอบ นายธนาธร จึงรุ่งเรืองกิจ หัวหน้าพรรคอนาคตใหม่ ซึ่งเป็นผู้สมัครรับเลือกตั้งสมาชิกสภาผู้แทนราษฎรแบบบัญชีรายชื่อ ซึ่งได้แถลงข่าวโอนทรัพย์สินไปให้ trust หรือกองทุน เป็นผู้ดูแล
โดยอ้างว่าวิธีการนี้เป็นมาตรฐานใหม่ ไม่เคยมีนักการเมืองคนไหนใช้ private fund มาก่อน อาจเข้าข่ายหลอกลวงหรือจูงใจให้เข้าใจผิดในคะแนนนิยมของผู้สมัครหรือพรรคการเมือง ตาม ม.73(5) ของ พ.ร.ป.ว่าด้วยการเลือกตั้งสมาชิกสภาผู้แทนราษฎร 2561 เพราะวิธีการดังกล่าวในอดีตเคยมีนักการเมืองมากมายที่ใช้วิธีการโอนหุ้นของตนไปให้ trust ดูแล ไม่ใช่เรื่องใหม่หรือเป็นนักการเมืองคนแรกที่กระทำเช่นนี้ตามที่นายธนาธรแอบอ้างแต่อย่างใด
บัดนี้ กกต.ได้มีหนังสือมายังสมาคมฯ เพื่อให้ไปให้ถ้อยคำเพิ่มเติมพร้อมพยานหลักฐาน เพื่อดำเนินการไต่สวนสอบสวนเอาผิดกับนายธนาธร ต่อไป ซึ่งหาก กกต.วินิจฉัยว่าการกระทำดังกล่าวเป็นการฝ่าฝืนตาม ม.73(5) จริงก็จะมีบทลงโทษตาม ม.195 ของ พ.ร.ป.ว่าด้วยการเลือกตั้งสมาชิกสภาผู้แทนราษฎร 2561 คือ ต้องระวางโทษจำคุกตั้งแต่ 1 ปี ถึง 10 ปีหรือปรับตั้งแต่ 2 หมื่นบาท ถึง 2 แสนบาทหรือทั้งจําทั้งปรับ และให้ศาลสั่งเพิกถอนสิทธิเลือกตั้ง ของผู้นั้นมีกำหนด20 ปีด้วย
โดยสมาคมฯ จะเดินทางไปให้ถ้อยคำต่อ กกต.ในวันศุกร์ที่ 5 เม.ย.62 เวลา 13.00 น.ที่สำนักงาน กกต.ศูนย์ราชการ อาคาร B หลักสี่ กทม.
 